**Súčasné postavenie kníhtlače**

Kníhtlač ale aj flexotlač je spomedzi klasických techník najjednoduchšia z hľadiska princípu tlače. Nepozná problémy s vlhčením a nastavovaním rovnováhy tlačová farba voda. Príprava tlačovej formy je nesporne lacnejšia ako v hĺbkotlači. V rýchlosti a kvalite tlače ja kníhtlač lepšia ako sieťotlač. No i napriek tomu podiel kníhtlače na objeme polygrafickej výroby v posledných 25 rokoch neustále klesal a dnes predstavuje iba niekoľko percent.

Koncom 70. a počiatkom 80. rokov, t. j. v čase prechodu z kovovej sadzby na fotosadzbu, bola príčina poklesu podielu kníhtlače v príprave tlačovej formy. Ofsetová tlač sa oveľa rýchlejšie adaptovala na zmenenú situáciu a prevzala značný podiel prác, ktoré sa dovtedy robili kníhtlačou. Súčasne poskytla vyššiu kvalitu v plnofarebnej tlači. Zdokonalenie v oblasti prípravy fotopolymérnych kníhtlačových foriem, prechod na nepriamu kníhtlač, túto situáciu už výrazne nezmenili.

Využívanie kníhtlače, napr. pri výrobe novín pokračuje ďalej, často len preto, že sú k dispozícii funkčné kníhtlačové rotačky. Po ich dožití sa spravidla prejde na ofsetovú techniku tlače. Pri ofsetovej tlači sa vlhčiaci roztok emulguje do farby, čo spôsobuje určité problémy pri potláčaní nesavých materiálov (kovové plechy, plasty ). Preto sa nepriama tlač, kníhtlač, stále využíva pri potláčaní túb, pohárov, plechov a nápojových obalov.

Ďalšie oblasti využívania sú pri potlači cenných papierov a etikiet. Vo forme číslovačov je kníhtlačová jednotka často včlenená do ofsetového alebo flexotlačového stroja.